
Project EU 38761 “Eagles cross borders”

Õppepäevad jahimeestele ja metsaomnikele
Euroopa regionaalarengu fondi (ERDF) rahastab Eesti Ornitoloogiaühingu ja Läti Looduse Fondi ühisprojekti „Kotkad riigipiire ei tunnista“ (Eagles cross borders). 2011 suvel alanud ja kaks aastat kestva ettevõtmise peamisteks sihtliikideks on kala- ja merikotkas, kuid käsitlemist leiavad ka teised suuremad röövlinnud. Enamik tegevustest seostub liikide tutvustamisega, kuid kavas on ka näiteks kotkaste seire ja uute pesade otsimine. Tööd toimuvad Lääne- ja Lõuna-Eesti maakondades ning meiega piirnevates Läti haldusüksustes.

Metsandustöötajatele, jahimeestel,e kalakasvatajatele, keskkonnaametnikele ja koolidele korraldatakse seminare ja õppepäevi, mille teemadeks on kotkaste ökoloogilised vajadused, populatsioonide seisund, nende tekitatud kahju hüvitamine, kotkaste elupaikades kehtivad piirangud ja nende tõlgendamine, veebikaamerate ja saatjate kasutamise tulemusi, jms.

Alates 2012 kevadest on võimalik veebikaamerate kaudu jälgida Eesti ning Läti kala- ja merikotkaste pesaelu, samuti tegime reaalajas ülekannet Eesti kotkaste talviselt söötmispaigalt. Lisaks varustasime GPS-saatjaga mõned kala- ja merikotkad, kelle liikumisi saab ka veebis jälgida. 2011 sügisel avati kala- ja merikotka teemalised fotonäitused Eestis ja Lätis ning need rändavad kogu projekti ajal. Läti partner koostas 2011 aasta lõpuks taskuformaadis eesti- ja lätikeelse pesamääraja, mis aitab kindlaks teha metsast leitud suure pesa omanikku. Projekti lõpuks valmib mõlemale riigile sobiv ühine kotkaste seiremetoodika, et edaspidi saaksime võrrelda kahe riigi seireandmeid ja kasutada neid ühise kotkapopulatsiooni kirjeldamiseks.

Koolitused on suunatud kõigile, kes kotkaste kaitse teemaga kuidagi kokku võivad puutuda. Koolitusi viib läbi Urmas Sellis ja/või Joosep Tuvi.

Pakume välja uued koolitused, mille ettekannete teemade valik on järgmine (teie valida):
Eesti kotkaliikide üldine tutvustus, ca 1,5 tundi

Erinevate liikide (must-toonekurg, merikotkas, kalakotkas, kaljukotkas, suur-konnakotkas, väike-konnakotkas) põhjalikum tutvustus, iga liigi kohta ca 1 tund, valikuvõimalus

Suurte risupesade määramine , sh pesade välimääraja tutvustamine ja jaotamine, ca 1,5 tundi

Kotkaste kaitse – kas seadusest tulenev on piisav ja ajakohane? Ca 1 tund

Veebikaameratest ja saatjate kasutamisest Eestis, ca 1,5 tundi

Lisaks on olenevalt ilmast võimalus teha õppepäeva välitöö osa (1-2 tundi), kus võime käia vaatamas mõnd lähikonnas asuvat pesa. Eriti hea, kui pesa on leitud kellegi poolt ja veel üle kontrollimata – saaksime pesa määramist proovida. Konnakotka või kalakotka pesa juurde enne juulikuud ei tahaks siiski minna.

Palun tagasisidet, kas on huvi niisuguse õppepäeva osas. Võimalik on ka toitlustamine õppepäeva ajal projekti kuludest.
Urmas Sellis

ESTLAT Eagles projekti koordinaator
